text: L'alcaldable del PP critica el canvi de nom de l'avinguda Riera de Cassoles: "és cosa petita i provinciana"
  Josep Bou a la plaça Francesc Macià
  El candidat del PP a l'alcaldia de Barcelona, Josep Bou, ha proposat canviar el nom de la plaça Francesc Macià per el de la tenor Montserrat Caballé, un nom que al seu parer representa una dona "estimada absolutament per tothom", una persona que ha assegurat que no és d'esquerra ni de dretes i que ha "beneficiat molt la ciutat".
  Ha dit que el canvi de nom s'ha de fer perquè Francesc Macià va ser el mirall del colpisme: "Va ser un colpista doble. Va declarar una cosa molt estranya. L'estat català dintre de la federació de pobles ibèrics. S'ho va inventar i va haver de fugir" ha declarat, i ha assegurat que "una persona que fa aquestes coses" no interessa.
  "Colpistes cap ni un" ha insitit Bou, que ha dit que després de les accions de Macià, Lluís Companys va seguir amb el "colpisme" emportant-se per davant "46 morts": "Quin tros de cop d'estat. Barcelona no mereix tenir aquest record", ha seguit.
  Avinguda Riera de Cassoles
  A més, ha criticat el canvi de nom de l'avinguda Príncep d'Astúries per Riera de Cassoles, perquè al seu parer és un nom que no fa per una ciutat gran com Barcelona: "És una cosa petita i provinciana" i ha dit que ell mateix va proposar que canvi de nom de l'avinguda fos per dirla 'Princesa d'Astúries': "Fa gran".
  Amb tot, ha defensat que per fer canvis de nom es parli amb els veïns, comerciants, i que els consellers de districte tinguin veu al respecte, un fet que ha considerat que que dóna "llibertat i democràcia".
  Alhora, ha criticat a l'alcaldessa, Ada Colau, de treure els noms que no li agraden "amb base ideològica": "No pot ser que s'aixequi un dia i canvi el nom", ha reiterat.